SKRIFTLIG FORESPØRGSEL E-0031/01

af Bartho Pronk (PPE-DE) til Kommissionen

(18. januar 2001)

Om: Transfersystem

EF-traktatens artikel 39 sikrer arbejdskraftens frie bevægelighed. Det har i nogen tid været diskuteret inden for fodboldsporten, i hvilket omfang arbejdskraftens frie bevægelighed gælder på dette område. Oprindelig var det bebudet, at Kommissionen inden udgangen af oktober skulle fremlægge en meddelelse om dens tanker vedrørende transfersystemet, bl.a. under hensyn til princippet om arbejdskraftens frie bevægelighed. Indtil dato er dette imidlertid ikke sket eller kun sket uformelt.

Formålet med nedenstående spørgsmål er at bringe mere klarhed i denne sag:

a) Erkender Kommissionen, at det nuværende fodboldtransfersystem udgør en hindring for arbejdskraftens frie bevægelighed?

b) Såfremt det er tilfældet, har Kommissionen da selv formuleret forslag til, hvorledes dette kan bringes til ophør? Såfremt det ikke er tilfældet, hvorfor vil Kommissionen ikke erkende dette?

c) Er der opnået et kompromis mellem FIFPRO (spillersammenslutning) og UEFA og FIFA? Hvis det er tilfældet, hvad går kompromiset ud på? Hvis det ikke er tilfældet, er der da udsigt til et kompromis?

d) Ifølge presseforlydender er et af de væsentligste tvivlsspørgsmål for kommissær Monti spørgsmålet om adgang til en uafhængig civil domstol efter kontraktbrud. Efter artikel 47 i udkastet til Den Europæiske Unions charter om grundlæggende rettigheder skal enhver have adgang til en upartisk domstol. I hvilket omfang er Kommissionen parat til at forhandle om denne rettighed?

e) Ifølge de hidtil kendte forslag vil UEFA indføre et transferforbud for spillere indtil 18 år og et begrænset system for spillere indtil ca. 24 år. Har Kommissionen overvejet, om der herved kan være tale om forskelsbehandling på grund af alder?

f) Ifølge de seneste presseforlydender vil kommissær Monti have mere klarhed over spillernes indtægter for fodboldklubberne. Er kommissæren enig med mig i, at dette ikke kan spille nogen rolle, idet arbejdskraftens frie bevægelighed under alle omstændigheder skal have forrang?

g) I bilagene til formandskabets konklusioner fra topmødet i Nice udtrykkes i forbindelse med sport glæde over dialogen mellem sportsforbundene, spillersammenslutningerne og EU om transfersystemet. Som afslutning anføres, at fællesskabsretten skal overholdes i tilfælde af et kompromis. Hvilken betydning vil det have for forhandlingerne? Er Kommissionen parat til at forhandle om arbejdskraftens frie bevægelighed og andre grundrettigheder?

h) Inden for hvilken tidsramme forventer Kommissionen at kunne indføre de nye transferregler?

Svar afgivet på Kommissionens vegne af Mario Monti

(20. marts 2001)

Den 5. marts 2001 afsluttede Kommissionen drøftelserne med formændene for FIFA og UEFA om det internationale fodboldtransfersystem.

Efter disse drøftelser forelagde FIFA's formand Blatter et dokument, der fastlægger principperne for ændring af de nuværende FIFA-regler vedrørende det internationale transfersystem, og han har forpligtet sig til at ændre reglerne i overensstemmelse med disse principper i juli 2001. Der vil således komme nye regler for næste fodboldsæson. De almindelige principper for FIFA's nye regler fremgår af pressemeddelelse IP/01/314. Under henvisning til hr. Blatters initiativ har kommissær Monti meddelt ham, at han ikke længere har til hensigt at foreslå Kommissionen at vedtage en negativ beslutning i konkurrenceproceduren mod FIFA vedrørende de internationale transferregler, under forbehold af behørig hensyntagen til klagernes rettigheder i den pågældende sag.

Kommissionen har indledt proceduren på grund af klager fra spillerrepræsentanter og klubber i 1997 og 1998, der hævdede at FIFA's regler var ulovlige, fordi fodboldspillerne var blevet nægtet ret til at forhandle om kontraktens opsigelse. Kommissionens mål har altid været at finde en balance mellem spillernes grundlæggende ret til fri bevægelighed og det ligeså legitime mål at undgå at forstyrre den sportslige konkurrence og et stabilt forløb af mesterskabet.

Kommissionen har under de seneste drøftelser haft flere møder med spillersammenslutningen, FIFPRO.

I denne forbindelse skal særligt bemærkes, at:

- FIFA's regler ikke længere vil forhindre spillerne i at indbringe kontraktspørgsmål for de nationale domstole, og der vil ikke være nogen FIFA-regel (og dermed kontrol) vedrørende godkendte internationale transferaftaler

- der vil blive indført en frivillig mekanisme til løsning af tvister, der kommer til at bestå af et lige antal repræsentanter for spillere og klubber og med en uafhængig formand, der kan behandle spørgsmål i forbindelse med f. eks. kontraktbrud, sportslige sanktioner og størrelsen af uddannelsestilskud

- FIFA har godkendt, at der efter to sæsoner foretages en almindelig revision af de nye bestemmelser, og at de indhøstede erfaringer drøftes med de forskellige medlemmer af fodboldfamilien.

Kommissionen har endvidere anmodet FIFA og UEFA om at opfordre klubberne til at indlede eller fortsætte en social dialog med fodboldspillernes repræsentative organer og har tilbudt sin bistand til en sådan dialog på europæisk plan.